CELEX: 32022R0954
Language: el
Date: 2022-05-12 00:00:00
Title: Κατ’ εξουσιοδότηση κανονισμός (ΕΕ) 2022/954 της Επιτροπής της 12ης Μαΐου 2022 για την τροποποίηση των ρυθμιστικών τεχνικών προτύπων που προβλέπονται στον κατ’ εξουσιοδότηση κανονισμό (ΕΕ) αριθ. 183/2014 όσον αφορά τον καθορισμό του τρόπου υπολογισμού των ειδικών και γενικών προσαρμογών πιστωτικού κινδύνου (Κείμενο που παρουσιάζει ενδιαφέρον για τον ΕΟΧ)

21.6.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 165/24
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/954 ΤΗΣ ΕΠΙΤΡΟΠΗΣ
         της 12ης Μαΐου 2022
         για την τροποποίηση των ρυθμιστικών τεχνικών προτύπων που προβλέπονται στον κατ’ εξουσιοδότηση κανονισμό (ΕΕ) αριθ. 183/2014 όσον αφορά τον καθορισμό του τρόπου υπολογισμού των ειδικών και γενικών προσαρμογών πιστωτικού κινδύνου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και για την τροποποίηση του κανονισμού (ΕΕ) αριθ. 648/2012 (1), και ιδίως το άρθρο 110 παράγραφος 4 τρίτο εδάφιο,
         Εκτιμώντας τα ακόλουθα:
         
                     (1)
                  
                  
                     Με βάση τον ορισμό της προσαρμογής πιστωτικού κινδύνου που προβλέπεται στο άρθρο 4 παράγραφος 1 σημείο 95) του κανονισμού (ΕΕ) αριθ. 575/2013, μόνον οι αναμενόμενες πιστωτικές ζημίες που αποτυπώνονται στις ειδικές προσαρμογές πιστωτικού κινδύνου που πραγματοποιούνται από το ίδρυμα που κατέχει το άνοιγμα σε αθέτηση μπορούν να συνυπολογίζονται κατά την εφαρμογή συντελεστή στάθμισης κινδύνου για τους σκοπούς του άρθρου 127 παράγραφος 1 του εν λόγω κανονισμού. Ωστόσο, οι πιστωτικές ζημίες που συνυπολογίζονται στην τιμή συναλλαγής του ανοίγματος σε αθέτηση, οι οποίες διατηρούνται από το μεταβιβάζον ίδρυμα ως πραγματοποιηθείσα ζημία, δεν μπορούν να αναγνωριστούν από το αποκτών ίδρυμα μετά την πώληση. Συνεπώς, ο εφαρμοστέος συντελεστής στάθμισης κινδύνου που εφαρμόζεται στο άνοιγμα σε αθέτηση μπορεί να αλλάξει μετά την πώληση του εν λόγω ανοίγματος, ακόμη και αν η τιμή συναλλαγής περιλαμβάνει έκπτωση ποσού ίσου με τις ειδικές προσαρμογές πιστωτικού κινδύνου για αναμενόμενες πιστωτικές ζημίες που έχουν καταχωριστεί από το μεταβιβάζον ίδρυμα πριν από την πώληση. Η κατάσταση αυτή δημιουργεί κανονιστικό εμπόδιο στη δημιουργία δευτερογενών αγορών για τα ανοίγματα σε αθέτηση, δεδομένου ότι η πιθανή απόκλιση μεταξύ των συντελεστών στάθμισης κινδύνου που εφαρμόζονται στο άνοιγμα σε αθέτηση από το μεταβιβάζον ίδρυμα και από το αποκτών ίδρυμα, αντίστοιχα, θα μπορούσε να καταστήσει τη συναλλαγή λιγότερο ελκυστική για το αποκτών ίδρυμα και, συνεπώς, να δημιουργήσει αδικαιολόγητα εμπόδια για τα πιστωτικά ιδρύματα κατά την αφαίρεση των ανοιγμάτων τους σε αθέτηση από τους ισολογισμούς τους.
                  
               
                     (2)
                  
                  
                     Προκειμένου να ληφθεί επίσης υπόψη το ενδεχόμενο η πανδημία COVID-19 να οδηγήσει σε αύξηση των επιπέδων των ανοιγμάτων σε αθέτηση σε όλα τα πιστωτικά ιδρύματα, κρίνεται σκόπιμο να αρθούν τυχόν κανονιστικά εμπόδια στη δημιουργία δευτερογενών αγορών για τα ανοίγματα σε αθέτηση. Επομένως, είναι αναγκαίο να διασφαλιστεί ότι οι ειδικές προσαρμογές πιστωτικού κινδύνου που αναγνωρίζονται για τους σκοπούς του άρθρου 127 παράγραφος 1 του κανονισμού (ΕΕ) αριθ. 575/2013 ενσωματώνουν κάθε έκπτωση στην τιμή συναλλαγής για άνοιγμα σε αθέτηση που δεν έχει αναγνωριστεί από το αποκτών ίδρυμα αυξάνοντας το κεφάλαιο κοινών μετοχών της κατηγορίας 1. Ειδικότερα, προκειμένου να αποφευχθεί τυχόν αδικαιολόγητη διπλή αναγνώριση της πιθανής μείωσης του επιπέδου της αναμενόμενης ζημίας από το αποκτών ίδρυμα μετά την αγορά τόσο σε σχέση με το κεφάλαιο κοινών μετοχών της κατηγορίας 1 του εν λόγω ιδρύματος όσο και για τους σκοπούς του προσδιορισμού του συντελεστή στάθμισης κινδύνου σύμφωνα με το άρθρο 127 παράγραφος 1 του κανονισμού (ΕΕ) αριθ. 575/2013, σε περίπτωση αναπροσαρμογής της αξίας του ανοίγματος σε αθέτηση που πραγματοποιείται μετά την αγορά του, η έκπτωση δεν θα πρέπει πλέον να ενσωματώνει το τμήμα του ποσού αναπροσαρμογής του ανοίγματος σε αθέτηση που έχει αναγνωριστεί ως αύξηση του κεφαλαίου κοινών μετοχών της κατηγορίας 1 του ιδρύματος.
                  
               
                     (3)
                  
                  
                     Επομένως, ο κατ’ εξουσιοδότηση κανονισμός (ΕΕ) αριθ. 183/2014 (2) της Επιτροπής θα πρέπει να τροποποιηθεί αναλόγως.
                  
               
                     (4)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε στην Επιτροπή η Ευρωπαϊκή Αρχή Τραπεζών.
                  
               
                     (5)
                  
                  
                     Η Ευρωπαϊκή Αρχή Τραπεζών διενήργησε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και οφέλη και ζήτησε τη συμβουλή της ομάδας τραπεζικών συμφεροντούχων, που έχει συσταθεί σύμφωνα με το άρθρο 37 του κανονισμού (ΕΕ) αριθ. 1093/2010 (3),
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποίηση του κατ’ εξουσιοδότηση κανονισμού (ΕΕ) αριθ. 183/2014
            Στο άρθρο 1 του κατ’ εξουσιοδότηση κανονισμού (ΕΕ) αριθ. 183/2014 προστίθεται η ακόλουθη παράγραφος 6:
            
               
                  «6.   Με την επιφύλαξη της παραγράφου 1, κατά τον υπολογισμό των ειδικών προσαρμογών πιστωτικού κινδύνου για τους σκοπούς της εφαρμογής των συντελεστών στάθμισης κινδύνου που αναφέρονται στο άρθρο 127 παράγραφος 1 στοιχεία α) και β) του κανονισμού (ΕΕ) αριθ. 575/2013 στο μη εξασφαλισμένο τμήμα ενός ανοίγματος σε αθέτηση, τα ιδρύματα περιλαμβάνουν κάθε θετική διαφορά μεταξύ του ποσού που οφείλει ο οφειλέτης για το εν λόγω άνοιγμα και του αθροίσματος των κατωτέρω:
                  
                              α)
                           
                           
                              της πρόσθετης μείωσης ιδίων κεφαλαίων εάν το εν λόγω άνοιγμα διαγράφηκε πλήρως·
                           
                        
                              β)
                           
                           
                              τυχόν ήδη υφιστάμενων μειώσεων ιδίων κεφαλαίων που σχετίζονται με το εν λόγω άνοιγμα.».
                           
                        
            
         
         
            Άρθρο 2
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 12 Μαΐου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 27.6.2013, σ. 1.
         
            (2)  Κατ’ εξουσιοδότηση κανονισμός (ΕΕ) αριθ. 183/2014 της Επιτροπής, της 20ής Δεκεμβρίου 2013, για τη συμπλήρωση του κανονισμού (EE) αριθ. 575/2013 του Ευρωπαϊκού Κοινοβουλίου και του Συμβουλίου σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων, όσον αφορά ρυθμιστικά τεχνικά πρότυπα για τον καθορισμό του τρόπου υπολογισμού των ειδικών και γενικών προσαρμογών πιστωτικού κινδύνου (ΕΕ L 57 της 27.2.2014, σ. 3).
         
            (3)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).